钦定古今图书集成/方舆汇编/职方典/第1435卷 > 《独秀岩》
## 钦定古今图书集成/方舆汇编/职方典/第1435卷 > 《独秀岩》

度。普照岩之西，长坡巨阪，川原遐旷，石山到此稀矣。
远瞩平野中郁然孤峙者，独秀岩也。予初望如廪状，
意颇隘之。既至，则洞门宏邃，古木萧森，与韬真观抗
衡。石室中广六丈，高倍之，虚明平夷，可容千数人。石
乳挂壁上，如弥陀大士像，此又韬真所无者。徐升其
巅，徘徊倚望，四顾豁然。前虽小室附庸，亦足观者，此
盖勾漏别峰也。车马往来，距邑十里，云山莽苍，西入
郁平，松湾竹坞，樵牧出没，此异人居止处。倘在中州，
堂上列钟鼓，门外来名士，可时刻已乎？然遨游宝圭
独秀，姓名岁月，题刻宛然，记其奇胜，何忍略耶？岂以
迁谪之故，日怀惴惴，惮于来远耶？将驻旌倚马，匆匆
去来，未暇遍历耶？殆亦有记之。而断碑漫版，荒陋中
无好事者为之流传爱护耶？予方来假道过此，不敢
赋诗，姑为偈曰：“远役鬼门关，遍历仙世界。岂敢问丹
砂，庶欲销挂碍。”此乃写兴而不已者也。